Di tmetti taqbaylit tayri d afray iyes-s yettḥulfu umdan di tudert-is, ulac win tezgel tayri, meẓẓi neɣ meqqar, tayri d lebḥer wessiɛen, tettaǧa amdan ad yargu, ad yessefru, ad yessaram ayen ur nelli, tayri gar urgaz d tmeṭṭut d tin i ten-icerken s lmeḥibba d tdukli, dɣa Tilelli Bellal tewwi-d ɣef teqsiḍt n tayri yellan gar Tezgertirga d Mastinas i yezdin ulawen-nsen, tḥemmel-it tettxemim ala fell-as ur ittekkes ara wudem-is seg wallaɣ-is, ula d netta iḥemmel-it, yefka-as azal yuɣal-as-d asirem, yerra-as ussan-is d imellalen yessufeɣ-itt-id seg tallast ɣer tafat, yuɣalas-d ucmumeḥ ɣer wudem-is, tettu yak iɣeblan i tesɛedda, tesɛa kan assirem ɣer Mastinas akken ad ten-yezdi uxxam ad idiren di tumert, tezga tsuɛef-it. Ayen i d-yessebganen aya imi is-tuzen izen tenna-as:  Ayen akk i d-ddreɣ yid-k ḥemmleɣ-k, ma ɣur-k d akud n usƐeddi, nekk ɣur-i d ddunit s lekmal. Yal awal i ak-nniɣ yekka-d seg wul-iw, ayen akk i ak-xedmeɣ, xedmeɣ-t acku bɣiɣ-t. Ḥemmleɣ-k tezriḍ, ḥemmleɣ-k, ḥader ad tettuḍ. . Sb: 28-29-30